<classify> SERIKALI inakusudia kupeleka bungeni mapendekezo ya sheria itakayozuia madereva wenye miaka chini ya 45 kuendesha mabasi yanayosafirisha abiria.Waziri wa Ujenzi, Uchukuzi na Mawasiliano, Isack Kamwelwe amesema sheria nyingine inayotarajiwa kutungwa ni ile itakayozuia mizigo mikubwa kusafirishwa kupitia mtandao wa barabara unaozidi kuimarishwa.Ametoa taarifa hiyo wakati wa majumuisho ya ziara ya siku mbili mkoani Iringa kukagua maendeleo ya ukarabati wa uwanja wa ndege wa Iringa na barabara ya kuu ya Tanzam, kipande cha Mafinga- Igawa.Kamwelwe alisema, mapendekezo ya sheria hizo yanalenga kwa pamoja kupunguza ajali za barabarani ambazo nyingi zimebainika kusababishwa na makosa ya kibinadamu.Uboreshaji wa barabara zetu usigeuke kuwa vilio kwa familia zetu. Nitaomba wabunge wanikubalie mabasi ya abiria yaendeshwe na madereva wenye miaka zaidi ya 45 kama moja ya mikakati ya kupunguza ajali hizo, amesema.Alisema serikali inaamini madereva wenye zaidi ya umri huo wengi wao wamekomaa, wana uzoefu wa kutosha, wasikivu na ni rahisi zaidi kwao kuzingatia sheria za barabarani kuliko wenye umri chini ya huo.Katika taarifa yake kwa waziri, Mkuu wa Wilaya ya Iringa Richard Kasesela alisema wakati ajali za mabasi ya abiria zikipungua, ajali za malori zinaongezeka kwa sababu baadhi ya madereva wanajisahau kuzingatia sheria kutokana na ubora wa barabara hizo.Kamwelwe alisema serikali inaendelea kuboresha miundombinu ya usafiri wa reli, maji na bomba la mafuta na itakapokamilika itasaidia kupunguza malori kusafirisha bidhaa kwa kutumia barabara.Tunataka kupunguza malori kutumia barabara ambazo mabasi yanapita. Kwa hiyo tutapeleka bungeni sheria itakayodhibiti usafirishaji wa mizigo mikubwa barabarani ambayo inayoweza kusafirishwa kwa kutumia njia ya reli,maji na mabomba, amesema.Katika ziara yake, waziri ameagiza mkurugenzi wa Mamlaka ya Viwanja vya Ndege TAA, Mamlaka ya Usimamizi wa Usafiri wa Anga TCAA na Kampuni ya Ndege ATCL kukutana mjini Iringa ndani ya wiki inayoanza kukagua uwanja wa ndege wa Iringa uliofanyiwa ukarabati wa njia ya kuruka na kutulia ndege.Akizungumza baada ya kukagua ukarabati huo, Kamwelwe alisema haoni sababu ya ndege za Bombadier kutoanza kutua katika uwanja huo ndani ya mwezi huu kama wataalamu hao wataridhishwa na ukarabati uliofanywa pamoja na masuala mengine ya kiusalama.Licha ya uwanja huo kuwa katika mpango wa kupanuliwa ili ndege nyingi na kubwa zaidi ziweze kuutumia, meneja wa uwanja huo, Anna Kibopile alisema ukarabati uliofanywa unatarajia kuvutia ndege nyingi .Alisema hatua hiyo itawezesha mkoa wa Iringa wenye hifadhi ya taifa ya Ruaha ambayo ni kubwa kuliko zote nchini kurahisisha huduma za usafiri wa anga kama moja ya hitaji muhimu katika kukuza utalii na shughuli zingine za maendeleo.Pamoja na kuuweka uwanja huo katika mpango wa kupanuliwa, serikali kwa kupitia mkopo kutoka Benki ya Dunia inatarajia pia kujenga kwa kiwango cha lami, barabara ya Iringa hadi hifadhi ya taifa ya Ruaha.Waziri Kamwelwe alisema upembuzi yakinifu na usanifu wa kina wa miradi hiyo miwili umekwishafanyika na kichosubiriwa ni makubaliano na Benki ya Dunia kwa ajili ya kupata fedha zitakazotumika kuitekeleza.Alisema upanuzi wa uwanja wa ndege wa Iringa utahusisha kuongeza ukubwa wa barabara ya kuruka na kutua ndege, jengo la abiria, samani na vifaa vya usalama, barabara ya kuingia na kutoka uwanjani, uzio na mandhari ya nje.  <topic>: KITAIFA 